 Mba China enyela ụmụ akwụkwọ iri anọ na asatọ na Mahadum Nnamdi Azikiwe dị nỌka, Anambra Steeti, ọnọdụ agụm akwụkwọ nefu. Ọnọdụ agụm akwụkwọ ahụ bụ nke enyere ụmụ akwụkwọ ahụ ụbọchị Wednezdee site naka onye nnọchiteanya mba China nala anyị bụ Naijiria, Dọkịta Zhou Pingjian, nogige mmemme dị nụlọ akwụkwọ ahụ.  Nokwu na mmemme ahụ, Pingjian kwuru, Akwụkwọ bụ ike nke ọnọdụ mmepe ahụ pụtara ìhè na China. Nafọ otu puku, narị iteghete na iri anọ na iteghete 1949, ọnọdụ itiboribo bụ pacenti iri asatọ, mana ugbu a ọ nọ nihe pekarịrị pacenti atọ. Nke a bụ nihi ọnọdụ dị oké mkpa nke anyị nyere akwụkwọ. Anyị na-asọpụrụ ndị nkụzi ma matakwa uru akwụkwọ bara.Onyeisi Mahadum Nnamdi Azikiwe dị nỌka, Ọkammụta Josefụ Ahaneku, jara onye nnọchiteanya anya ahụ ike maka ọnọdụ agụm akwụkwọ nefu ahụ.Ụmụ akwụkwọ dị iri anọ na asatọ bụ nke a kpachara anya were họpụta iji were cheta afọ iri anọ ma asatọ ala Naịjiria ma China jiri were nwee ezi mmekọrịta.Anyị ga-echeta na onye nnọchiteanya mba China ahụ bịara na Mahadum na ụbọchị mbụ nke ọnwa Ọkụtoba afọ gara aga were nye ụmụ akwụkwọ iri anọ na asaa onyinye agụm akwụkwọ nefu.Ụmụ akwụkwọ ndị a bụ ndị rutere uru a bụzi ndị esiri na ngalaba dị iche iche nke Mahadum ahụ were họpụta neleghị mmadụ ọ bụla anya niru. 